BASES QUE HAN DE REGIR EL PROCÉS DE SELECCIÓ PER A LA CONTRACTACIÓ LABORAL TEMPORAL D’UN/A OPERARI/A ESPECIALISTA PER A LA REALITZACIÓ DE TASQUES DE NETEJA DELS EDIFICIS MUNICIPALS. 

Primera. Objecte i àmbit d’aplicació

1. És objecte de la present convocatòria la contractació laboral temporal d’un/a treballador/a, per a la realització de les funcions descrites a la base segona, amb motiu de la substitució d’una treballadora en situació de jubilació parcial fins que compleixi els 65 anys d’edat, i amb un període de prova de dos mesos. La jornada laboral serà l’estipulada al Conveni Col·lectiu de l’Ajuntament de Tortosa distribuïda segons les necessitats del servei, i amb les retribucions corresponents a la seva categoria laboral. El contracte de treball a subscriure és el de relleu a temps complert.
2. Aquestes bases són d’obligat compliment per a l’Administració i especialment per a la Comissió de Selecció i per als qui participen en els processos selectius

Segona. Funcions.

Neteja d’edificis públics, comunicació d’incidències, utilització apropiada dels equips i materials adequats i tenir cura del seu estat de conservació,  vetllar per la seguretat i salut al seu lloc de treball i, en general, totes aquelles funcions i tasques que se li puguin encomanar per necessitats del servei i relacionades amb la professió o ofici. 

Tercera. Requisits i condicions que han de reunir els aspirants.

1. Per ser admès/a i, en el seu cas prendre part en les convocatòries, els/les aspirants han de reunir amb anterioritat a la finalització del termini de presentació de sol·licituds els següents requisits: 
a)	Ser ciutadà espanyol, d’acord amb les lleis vigents, o tenir la nacionalitat de qualsevol dels estats membres de la Unió Europea o d’aquells estats als quals, en virtut de tractats internacionals celebrats per la Unió Europea i ratificats per Espanya, sigui d’aplicació la lliure circulació de treballadors, de conformitat amb la llei 17/1993, de 23 de desembre, sobre l’accés a determinats sectors de la funció pública dels nacionals de la resta d’estats membres de la Comunitat Europea, modificada per la Llei 55/1999, de 29 de desembre; així com el que estableix la Llei 4/2000 de 11 de gener, sobre drets i llibertats dels estrangers a Espanya i la seva integració social i disposicions concordants.
Els aspirants estrangers han d’acreditar la seva nacionalitat i un coneixement adequat del castellà.
b)	Haver complert divuit anys i no excedir de l’edat de jubilació forçosa.
c)	No patir cap malaltia ni disminució que impedeixi el desenvolupament de les corresponents funcions.
d)	No estar inhabilitat per sentència ferma, per a l’exercici de les funcions públiques ni haver estat separat, per resolució disciplinària ferma, del servei de cap Administració pública.
e)	Estar en possessió del certificat d’escolaritat. En cas d’invocar un títol equivalent a l’exigit, s’ha d’acreditar per norma legal o certificació expedida pel Ministeri d’Educació i Ciència que ho acrediti.
f)	D’acord amb el que estableix l’article 42 del decret legislatiu 1/1997, de 31 d’octubre, pel qual s’aprova el text refós de les disposicions legals vigents en matèria de funció pública de la Generalitat de Catalunya, i l’article 11 de la Llei 1/1998, de 7 de gener, de política lingüística, els aspirants, al llarg de les proves, han de demostrar que estan degudament capacitats en el coneixement de les dues llengües oficials a Catalunya.
g)	Estar a l’atur i inscrit com a demandant d’ocupació a la corresponent Oficina de Treball de la Generalitat de Catalunya o bé estar contractat per l’Ajuntament de Tortosa mitjançant un contracte laboral de durada determinada.

Quarta. Sol·licituds de participació.

1. Sol·licituds de participació.
Per prendre part en la convocatòria cal presentar una sol·licitud d’admissió, adreçada al President de la Corporació, segons el model normalitzat  que es troba a disposició dels interessats al Servei de Personal de la corporació i es facilita gratuïtament o bé per qualsevol dels mitjans previstos a la Llei 30/1992, de 26 de novembre de Règim Jurídic i Procediment Administratiu Comú. A les instàncies, les persones interessades hauran de manifestar que reuneixen tots i cadascun dels requisits i de les condicions que s’estableixen a la base tercera de la convocatòria.

2. Contingut de la sol·licitud i documentació adjunta.
La sol·licitud emplenada correctament segons el model oficial haurà d’anar acompanyada de la següent documentació:
•	Fotocòpia del Document Nacional d’Identitat o, en cas de ser estranger, document oficial acreditatiu de la seva personalitat i nacionalitat.
•	Fotocòpia del títol acadèmic específic exigit per poder participar en la convocatòria.
•	Document oficial acreditatiu d’estar a l’atur i inscrit com a demandant d’ocupació a la corresponent Oficina de Treball de la Generalitat de Catalunya o bé d’estar contractat per l’Ajuntament de Tortosa mitjançant un contracte de durada determinada.
•	Certificat de vida laboral emès per la Tresoreria General de la Seguretat Social.
•	Currículum Vitae, amb una relació dels mèrits al·legats, i justificants acreditatius d’aquests mèrits (p. e., contractes, nòmines, etc.), mitjançant original o fotocòpia compulsada per un funcionari de la corporació. 
(Aquesta documentació s’ha de presentar dins del termini de presentació de sol·licituds. En cas contrari no podrà ser valorada pel tribunal, i es declararà extemporània a aquests efectes).

3. Dependència a la qual s’han d’adreçar les sol·licituds.
La presentació de sol·licituds s’ha de realitzar, dins dels vint dies següents a la darrera publicació del corresponent anunci, al Registre General de l’Ajuntament de Tortosa, a la Plaça d’Espanya,1 , 43500 de Tortosa en horari de dilluns a divendres de 9:00 a 14:00 hores.

Cinquena. Llista d’admesos i exclosos

La llista d’aspirants admesos i exclosos de participar en el procés, així com la convocatòria per a la realització del primer exercici, seran publicades al tauler d’anuncis de l’Ajuntament de Tortosa (Pl. d’Espanya, 1, planta baixa), dins del mes següent a la data de finalització del termini per a la presentació de sol·licituds. 

Sisena. Lloc, dia i hora de realització de les proves selectives

La data, lloc i hora de l’inici de la realització de les proves es determinarà en la llista d’admesos i exclosos.

Setena. Procés de selecció.

La selecció tindrà una fase de concurs on es valoraran els mèrits al·legats i degudament acreditats pels aspirants, i una segona fase consistent en la realització d’una entrevista personal.

La fase de concurs consistirà en la valoració dels mèrits acreditats documentalment, segons l’estructura de la base quarta, i d’acord amb els següents criteris de valoració:

a)	Capacitat i experiència professional específica, en tasques de neteja d’edificis públics i treballs realitzats com a Auxiliar de la Llar demostrada i acreditada documentalment, en l’Administració local o a l’àmbit privat: 0,15 punt per cada mes d’activitat professional, fins a 12 punts com a màxim.
b)	Realització de cursos de perfeccionament en l’àmbit de la neteja d’espais tancats, el manteniment d’edificis, la seguretat i la salut, etc., segons el següent barem:

Per cursos de durada fins a 20 hores 0.25 punts per curs.
Per cursos de durada de 21 a 50 hores 0.5 punts per curs.
Per cursos de durada de 51 a 100 hores 0.75 punts per curs.
Per cursos de durada superior a 100 hores 1 punt per curs.

La puntuació total d’aquest apartat no podrà ser superior a 5 punts.

c)	Estar en possessió de una titulació superior a l’exigida per prendre part en la convocatòria i que estigui relacionada amb les funcions del lloc de treball a cobrir. Fins a 1 punt com a màxim.

Entrevista: S’estableix la realització d’una entrevista amb cadascun dels aspirants que s’hagin presentat al procés selectiu, amb la finalitat de valorar la seva experiència professional i acadèmica, així com l’aptitud per al desenvolupament de les funcions a realitzar en la plaça convocada. L’entrevista es valorarà fins a un màxim de 7 punts.

Vuitena. Resultats del procés selectiu.

La puntuació de cada aspirant en el procés selectiu, s’obtindrà de la suma de les qualificacions atorgades en les diferents fases que l’integren.
La Comissió de Selecció farà pública la puntuació al tauler d’anuncis de la Corporació i serà proposat per ocupar el lloc de treball aquell aspirant que hagi obtingut la puntuació més alta en el conjunt de les  valoracions.

Novena. Tipus i durada del contracte.

L’aspirant proposat per ocupar el lloc de treball subscriurà amb l’Ajuntament de Tortosa un contracte laboral de relleu a jornada sencera amb la categoria laboral d’Operari especialista i fins a la data de jubilació del treballador rellevat, el 28 de març de 2010.
Si un cop formalitzat el contracte el treballador causa baixa en la relació laboral, l’òrgan competent formularà proposta de contractació a favor de l’aspirant que tingui la puntuació següent més alta, el qual haurà de superar el corresponent període de prova.

Desena. Període de prova.

1.	L’aspirant que superi les proves indicades i sigui proposat pel tribunal per ocupar el lloc de treball haurà de superar un període de prova de dos mesos.
2.	El/la treballador/a en període de prova gaudirà de les mateixes retribucions que els treballadors d’igual categoria.
3.	El període de prova es valorarà per part del Cap de Gabinet d’Alcaldia, que en donarà compte al president de la Corporació.
4.	En cas que l’aspirant no superi satisfactòriament el període de prova, perquè no assoleixi el nivell suficient d’integració i eficiència en el lloc de treball, serà declarat no apte, per resolució motivada de l’òrgan competent, perdrà, en conseqüència, tots els drets a la seva contractació i es donarà per finalitzat el seu contracte. En aquest cas, l’òrgan competent formularà proposta de contractació a favor de l’aspirant que tingui la puntuació següent més alta, el qual haurà de superar el corresponent període de prova.

Onzena. Comissió de Selecció.

1. La Comissió de Selecció estarà integrada pels següents membres:

President: Sr. Joan Sabaté i Borràs, alcalde de Tortosa, o regidor/a en qui delegui. 

Vocals: 
•	Sr. Eduard Ena i Forné, Cap del Gabinet d’Alcaldia o persona en qui delegui..
•	Sr. Josep Maria Franquet i Bernis, tinent d’alcalde d’Hisenda i Serveis Interns de l’Ajuntament de Tortosa, o regidor/a en qui delegui.
•	Sr. Francesc Lahosa i Miralles, tinent d’alcalde l’Ajuntament de Tortosa, o regidor/a en qui delegui.
•	Sr. Antonio Faura Sanmartin,  regidor de l’Ajuntament de Tortosa, o regidor/a en qui delegui.
•	Sr. Vicent Lluesma i Davós, regidor de l’Ajuntament de Tortosa, o regidor/a en qui delegui.
•	Sr. José Castellà i Lloret, representant del Comitè d’Empresa de l’Ajuntament de Tortosa, o qualsevol altre del seus membres en qui delegui.

Actuarà com a secretària de la Comissió de Selecció, amb veu i sense vot, la Sra. Isabel Mª Sanz i Espuny en representació del Departament de Personal o altre membre del qual en qui delegui.

2.	La Comissió de selecció podrà disposar dels assessors necessaris en cada prova.
3.	Es faculta a la Comissió de Selecció per interpretar les presents bases i resoldre els dubtes que es puguin plantejar al llarg del procés selectiu.

La convocatòria, les bases, així com quants actes administratius es derivin d’aquella i de les actuacions de l’òrgan de selecció podran ser impugnats en el termini i forma establerts a la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.

Tortosa (Terres de l’Ebre), 23 de juny de 2005

Servei de Personal

Isabel Maria Sanz Espuny